ঐ গ্রন্থমালার একাধিক বই পরবর্তীতে ক্লাসিকের মর্যাদা পেয়েছে – যেমন মুহাম্মদ হাবিবুর রহমানের ‘গঙ্গাঋদ্ধি থেকে বাংলাদেশ’, সৈয়দ মনজুরুল ইসলামের ‘নন্দনতত্ত্ব’, হাসান আযিজুল হকের ‘সক্রেটিস’, জামাল নজরুল ইসলামের ‘কৃষ্ণবিবর’, এ এম হারুণ-অর-রশীদের ‘মৌলিক কণা’, মুহম্মদ ইব্রাহীমের ‘বৃষ্টি ও বজ্র’, সেলিনা বাহার জামানের ‘সংখ্যা’, জিল্লুর রহমান সিদ্দিকীর ‘অনুবাদ’, কবীর চৌধুরীর ‘অ্যাবসার্ড নাটক’, শরিফ হারুনের ‘অস্তিত্ববাদ’ ইত্যাদি গ্রন্থগুলো উল্লেখযোগ্য। কিন্তু এখনকার এই একুশ শতকের নতুন নতুন চিন্তার চ্যালেঞ্জ নেবার মত কল্পনাপ্রসারী গ্রন্থ কোথায়? কে বলবে বিনির্মাণ কাকে বলে, মহাকর্ষীয় তরঙ্গ কীভাবে ধরা যায়, টাকার অর্থনীতি কীভাবে খেলা করে, বিশ্বায়ন আর বৈশ্বিক উষ্ণায়ন কি পরস্পর সম্পর্কিত? কে বোঝাবে ডার্ক ম্যাটারের অস্তিত্ব কীভাবে ধরা যায়, মস্তিষ্কে স্বপ্ন ও কল্পনা কীভাবে খেলা করে, ভাষা কীভাবে সৃষ্টি হয়, অ-ইউক্লিডিয় জ্যামিতি কেন গুরুত্বপূর্ণ, আন্তর্জাতিক বাজার আর মুদ্রা তহবিল কীভাবে কাজ করে? এসব একুশ শতকীয় প্রশ্নের মুখোমুখি করবার লেখকই বা কই, গ্রন্থই বা কই?